Yle

Yle (finsk: Yleisradio Oy) er Finlands statlige allmennkringkaster for fjernsyn, radio og nye medier. Selskapet ble stiftet i 1926 og het opprinnelig Oy Suomen yleisradio-Finlands rundradio Ab. Yle driver fire riksdekkende tv-kanaler og seks riksdekkende radiokanaler. Yles hovedkontor ligger i Helsingfors i Finland. Om selskapet Finland har to offisielle språk, finsk og svensk (6 prosent). Den svenskspråklige delen av virksomheten er lagt til enheten Svenska Yle, som driver radiokanalene Yle Radio Vega og Yle X3M (Extrem). I tillegg har Svenska Yle tv-divisjonen Yle Fem som sender på kanalen Yle Teema & Fem. Yle er et offentlig selskap som eies av den finske staten. Kringkasteren driftes gjennom en egen lov og overvåkes av et kringkastingsråd som pekes ut av den finske riksdagen. Siden 2013 har Yle blitt finansiert av en egen medieavgift som betales av finske statsborgere og selskaper i landet. Enkeltpersoner betaler 0,68 prosent av sine årlige inntekter, mens selskaper betaler 0,35 prosent. For enkeltpersoner er den årlige avgiften likevel maksimalt på 143 euro, og mindreårige og personer med lav inntekt er fritatt fra avgiften. I 2018 fikk Yle inn 530 millioner euro gjennom avgiften. Inntektene forvaltes i et eget fond, uavhengig av statsbudsjettet. Kanaler Yle driver fire tv-kanaler og seks riksdekkende radiokanaler. I tillegg har Yle flere nisjekanaler og regionale kanaler på radio: TV-kanaler Yle TV1 sender nyheter, dokumentarer, drama, kultur, undervisning, satirisk underholdning og film. Yle TV2 er hovedkanalen for barn, tenåringer og sportsinterisserte. De viser også drama, underholdning og faktaprogram. Yle Teema & Fem er en felleskanal for de tidligere separate kanalene Yle Teema og Yle Fem. Yle Teema sender programmer innen kultur, kunnskap og vitenskap. Den sender også opptak av utøvende kunst, klassisk musikk, dokumentarer om kunst og historie, filmer og temaprogram. Yle Fem er den svenskspråklige tv-delen av Yle og sender nyheter, fakta- og barneprogram og underholdning på svensk. Den viser i tillegg nordiske filmer og serier. Mange av programmene har finske undertekster. Internasjonale kanaler TV Finland er en digital kanal som viser et utvalg av Yle-programmer. Radiokanaler Riksdekkende kanaler Yle har seks landsdekkende radiokanaler: Yle Radio 1 (sender kultur, debatt, nyheter, klassisk musikk og jazz) Yle Radio Suomi (med 20 lokalradioer som satser spesielt på lokale nyheter) YleX (sender musikk og retter seg mot et yngre publikum) Yle Vega (svenskspråklig kanal med fem lokale redaksjoner som satser spesielt på lokale nyhetssendinger) Yle X3M (svenskspråklig) Yle Puhe (sender nyheter, idrett og underholdning) Øvrige kanaler Yle Mondo (digitakanal som sender fra utenlandske radiokanaler. Har programmer på russisk, engelsk og forenklet finsk) Yle Klassinen (digitalkanal som sender klassisk musikk) Yle Sámi Radio (digitalkanal som sender programmer på samisk) Annet Yle Teksti-TV yle.fi svenska.yle.fi Yle Areena (nett-tv og radio) Elävä Arkisto (mediearkiv) Annet Yle arrangerte Eurovision Song Contest 2007. Referanser Eksterne lenker (fi) Offisielt nettsted (sv) Offisielt nettsted (en) Yleisradio – kategori av bilder, video eller lyd på Commons Svenska Yle Yle Info – fakta om Yle på svensk